**NÁRODNÁ RADA SLOVENSKEJ REPUBLIKY**

**IX. volebné obdobie**

Č.: KNR-VSV-0696/2024/

**358a**

# Spoločná správa

**výborov Národnej rady Slovenskej republiky o prerokovaní vládneho návrhu zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov (tlač 358)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 Výbor Národnej rady Slovenskej republiky pre sociálne veci ako gestorský výbor **k vládnemu návrhu zákona**, ktorým sa dopĺňa zákon č. 461/2003 Z. z. o sociálnom poistení v znení neskorších predpisov **(tlač 358)**  (ďalej len „gestorský výbor“) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky
č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky:

**I.**

 Národná rada Slovenskej republiky uznesením č. 366 z 18. júna 2024 pridelila predmetný návrh zákona na prerokovanie týmto výborom:

 Ústavnoprávnemu výboru Národnej rady Slovenskej republiky a

 Výboru Národnej rady Slovenskej republiky pre sociálne veci.

Určila zároveň Výbor Národnej rady Slovenskej republiky pre sociálne veci ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

 Vládny návrh zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov **(tlač 358) prerokovali a odporučili** Národnej rade Slovenskej republiky **schváliť**:

 Ústavnoprávny výbor Národnej rady Slovenskej republiky uznesením č. 123 z 18. júna 2024,

 Výbor Národnej rady Slovenskej republiky pre sociálne veci uznesením č. 55 z 18. júna 2024.

**IV.**

 Z uznesenia výboru Národnej rady Slovenskej republiky uvedenom v III. bode tejto spoločnej správy vyplývajú tieto pozmeňujúce návrhy:

1. V čl. I sa za § 293gi sa vkladá § 293gj, ktorý znie:

**„§ 293gj**

(1) Pohľadávku na penále, viažuce sa na poistné, ktoré bolo ku dňu 30. júna 2022 po lehote splatnosti, alebo pohľadávku na pokute, ktorá bola ku dňu 30. júna 2022 po lehote splatnosti voči zdravotníckemu zariadeniu, môže Sociálna poisťovňa postúpiť podľa § 149 na právnickú osobu so 100 % majetkovou účasťou štátu určenú ministerstvom po dohode s ministerstvom financií; § 149 ods. 2 sa nepoužije.

(2) Právnická osoba so 100 % majetkovou účasťou štátu uvedená v odseku 1 môže nakladať s postúpenou pohľadávkou ako vlastník aj iným spôsobom ako podľa § 149 ods. 9.

(3) Na postúpenie pohľadávky podľa odseku 1 sa od 1. júla 2024 § 277b až 277d, § 293eaa, § 293ee, § 293em a 293fo nepoužijú.“.

V tejto súvislosti sa nadpis pod § 293gi umiestni nad § 293gi a primerane sa upraví úvodná veta.

Uznesením vlády Slovenskej republiky č. 761 z 1. decembra 2022 bol schválený návrh následnej finančnej stabilizácie zdravotníckych zariadení (ďalej len „návrh následnej finančnej stabilizácie“) vrátane zmeny podmienok uvoľnenia zdrojov zo štátnych finančných aktív do výšky 258 165 909,84 eur schválených uznesením vlády SR č. 757 z 2. decembra 2020 na jej realizáciu. Za účelom eliminácie rizika ohrozenia činnosti zdravotníckych zariadení navrhol rezort zdravotníctva zaplatenie záväzkov zdravotníckych zariadení, ktoré v blízkej budúcnosti môžu generovať ďalšie významné výdavky zdravotníckych zariadení v súvislosti s konaniami veriteľov.

V rámci finančného mechanizmu realizácie následnej finančnej stabilizácie zdravotníckych zariadení sa uspokojujú pohľadávky vo výške istiny:

a) ktoré budú ku dňu 30. júna 2022 po lehote splatnosti,

b) ktoré nebudú k dátumu úhrady v celej výške uhradené a zároveň budú po lehote splatnosti.

Zdravotnícke zariadenia sú dlžníkmi aj voči Sociálnej poisťovni. V zmysle návrhu následnej finančnej stabilizácie ide v prípade Sociálnej poisťovne o pohľadávky na poistnom na sociálne poistenie a povinných príspevkoch na starobné dôchodkové sporenie. V súvislosti s nezaplatením/oneskoreným zaplatením tohto poistného a príspevkov však budú zdravotnícke zariadenia čeliť aj povinnosti uspokojiť pohľadávky na penále, ktoré ale nie sú predmetom návrhu následnej finančnej stabilizácie, ale pritom sa viažu na poistné a príspevky na starobné dôchodkové sporenie, ktoré boli ku dňu 30. júna 2022 po lehote splatnosti. Tiež budú čeliť aj povinnosti uspokojiť pohľadávky na pokute, ktorá má rovnako ako penále charakter sankcie, a tiež nie je predmetom následnej finančnej stabilizácie. Preto sa za účelom eliminácie rizika ohrozenia činnosti zdravotníckych zariadení navrhuje upraviť oprávnenie Sociálnej poisťovne postúpiť pohľadávky na penále a pokute voči zdravotníckym zariadeniam podľa návrhu následnej finančnej stabilizácie na právnickú osobu so 100 % majetkovou účasťou štátu pred uplynutím jedného roka odo dňa právoplatnosti rozhodnutia, ktorým bola pohľadávka predpísaná. Postúpením pohľadávky zaniká právo Sociálnej poisťovne vymáhať tieto pohľadávky. Zároveň vzniká právo právnickej osoby so 100 % majetkovou účasťou štátu nakladať s týmito pohľadávkami aj iným spôsobom, ako ich len vymáhať.

**Výbor NR SR pre sociálne veci**

**Gestorský výbor odporúča schváliť.**

1. V čl. I sa pred doterajší text vkladá nový bod 1, ktorý znie:

„1. V § 77b ods. 1 druhá veta znie: „Suma 13. dôchodku je najmenej 300 eur a najviac priemerná mesačná suma starobného dôchodku vykázaná Sociálnou poisťovňou za kalendárny rok, ktorý predchádza príslušnému kalendárnemu roku.“.“.

Doterajší text v čl. I sa primerane označí.

V súvislosti s navrhovanou úpravou sa primerane upraví úvodná veta čl. I a názov vládneho návrhu zákona.

Navrhuje sa okrem minimálnej sumy 13. dôchodku ustanoviť aj maximálnu sumu 13. dôchodku. Predloženým návrhom sa predkladá právna úprava, ktorou sa ustanovuje, aby najvyššia suma 13. dôchodku, bola v sume priemernej mesačnej sumy starobného dôchodku vykázanej Sociálnou poisťovňou za rok, ktorý predchádza roku, v ktorom sa posudzuje splnenie podmienok na vznik nároku na 13. dôchodok a jeho výplatu.

**Výbor NR SR pre sociálne veci**

**Gestorský výbor odporúča schváliť.**

1. Za čl. I sa vkladá nový čl. II, ktorý znie:

**„Čl. II**

Zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení zákona č. 447/2002 Z. z., zákona č. 534/2002 Z. z., zákona č. 463/2003 Z. z., zákona č. 365/2004 Z. z., zákona č. 732/2004 Z. z., zákona č. 592/2006 Z. z., zákona č. 274/2007 Z. z., zákona č. 519/2007 Z. z., zákona č. 643/2007 Z. z., zákona č. 61/2008 Z. z., zákona č. 445/2008 Z. z., zákona č. 449/2008 Z. z., zákona č. 58/2009 Z. z., zákona č. 59/2009 Z. z., zákona č. 70/2009 Z. z., zákona č. 82/2009 Z. z., zákona č. 285/2009 Z. z., zákona č. 543/2010 Z. z., zákona č. 220/2011 Z. z., zákona č. 185/2012 Z. z., zákona č. 80/2013 Z. z., zákona č. 140/2015 Z. z., zákona č. 281/2015 Z. z., zákona č. 125/2016 Z. z., zákona č. 190/2018 Z. z., zákona č. 35/2019 Z. z., zákona č. 153/2019 Z. z., zákona č. 466/2019 Z. z., zákona č. 46/2020 Z. z., zákona č. 296/2020 Z. z., zákona č. 365/2020 Z. z., zákona č. 426/2020 Z. z., zákona č. 221/2021 Z. z., zákona č. 283/2021 Z. z., zákona č. 431/2021 Z. z., zákona č. 125/2022 Z. z., zákona č. 420/2022 Z. z., zákona č. 193/2023 Z. z., zákona č. 210/2023 Z. z., nálezu Ústavného súdu Slovenskej republiky č. 36/2024 Z. z. a zákona č. 87/2024 Z. z. sa mení takto:

V § 78e ods. 1 druhá veta znie: „Suma 13. dôchodku je najmenej 300 eur a najviac priemerná mesačná suma starobného dôchodku vykázaná Sociálnou poisťovňou za kalendárny rok, ktorý predchádza príslušnému kalendárnemu roku.“.“.

Doterajší čl. II sa primerane preznačí.

V súvislosti s navrhovanou úpravou sa primerane upraví názov vládneho návrhu zákona.

Rovnako sa navrhuje ustanoviť aj maximálnu sumu 13. dôchodku k dôchodkom vyplácaným podľa zákona o sociálnom zabezpečení policajtov a vojakov v znení neskorších predpisov.

**Výbor NR SR pre sociálne veci**

**Gestorský výbor odporúča schváliť.**

**V.**

 **Gestorský výbor** na základe stanovísk výborov k vládnemu návrhu zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov **(tlač 358)**a v ich uzneseniach uvedených pod bodom III. tejto správy **odporúča** Národnej rade Slovenskej republiky návrh zákona v znení schválených pozmeňujúcich návrhov

**schváliť.**

**VI.**

 Gestorský výbor odporúča **hlasovať o návrhoch 1** **až 3** v štvrtej časti tejto spoločnej správy **spoločne** so stanoviskom gestorského výboru **schváliť.**

 **Spoločná správa** výborov Národnej rady Slovenskej republiky o prerokovaní vládneho návrhu zákona vo výboroch Národnej rady Slovenskej republiky v druhom čítaní **bola schválená** uznesením Výboru Národnej rady Slovenskej republiky pre sociálne veci
č. 56 z 18. júna 2024.

 Týmto uznesením výbor zároveň poveril spoločného spravodajcu **Michala Stušku**, aby na schôdzi Národnej rady Slovenskej republiky informoval o výsledku rokovania výborov a predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Zároveň určil poslancov Zdenku Mačicovú a Jozefa Cecha za náhradníkov spravodajcu.

Bratislava 18. júna 2024

**Ján Richter v.r.**

**predseda výboru**